Cherpan: Basah Jari
Tusun Ketiga          SIDA tiga ke masung iya nadai ulih ngelembutka pegai sida. Sida lalu ngerinan Ilan masuk ke dalam bubung. Ilan seruran ngerijat enggau naka ulih.  Iya lalu ngerinsa sepenyampat iya dilekaka. Diterajang iya dinding. Dipandam iya mih nya; nyau reding-reding lalu iya pan nyerauh, nyumpah, ngeludah-ludah, nyakap sereta besebutka leka jaku jai. “Kantan, kitu nuan. Ti siku sama siku nadai nuan tealahka aku. Busut, Birai Bansat. Pui!. Penakut. Enti berani kitu belaban siku sama siku,” ku jaku putap iya. Iya majak mutap datai ke iya nyau kerarau. Jaku iya nyau nyadi rapas. Nyau kelama nemu ga iya ngetu. Nyangka nyau lelak sereta lembut tulang kini. Lebuh munyi iya lesap baru didinga munyi utai bekelingi dia. Munyi anak malam bekerit. Sekali dua didinga munyi burung puk temepak. Pia mega, jauh nyau rapas-rapas bisi didinga burung kekebat. Ari sekeda sukut bisi didinga munyi kuruh orang besaut-saut. Sida ti jenak tinduk nya tentu nadai irau agi ka penusah ti nyadi tang udah  lantang belayar ba dunya mimpi. Hari pan nyau jauh malam. Rumah udah petang kelimpah ari ba ruai sida Ilan. Bilik sida Busut enggau Birai beentaraka sepintu ari bilik sida Ilan. Kepit nya bilik sida Jenang. Semina ba sida nya agi bisi tanda orang bedau tinduk. Ke setak ili enggau setak ulu nadai agi api kelita dipeda di ruai. Ba malam ti makin sunyi nya munyi dinding bubung seruran degum-degum. Sabak sereta jaku puchau Ilan nyengala didinga. “Ambi ku apai. Merinsa aku jamah orang,” ku serebana iya. Apai sida lama udah nadai. Iya menya mati berubat di Kuching lalu ditumbakka ba pendam temuai. Tudah enda ditumbak di menua tang dirapuh orang. Sinu orang serumah nya ninga leka sabak tudah tuai. “Bansat kita mubung aku. Nama aku tu peda kita jelu? Keparat orang kita,” ku iya. Ninga Ilan lalu enda jenuh, seruran redup-redup numpu enggau nerajang dinding bubung, bala lelaki ke begelumu semak nya benung bejaku enggau pangan diri betelai. “Kati ku tu Antan, kada tan dinding nya seruran ditumpu iya. Nama runding kitai enggau iya?” ku Tuai Rumah. “Amat nya, salah, salah iya majak ngerijat lalu nguji ngusaika dinding nya. Enti iya ulih pansut tusah kitai. Diatu iya benung isin,” ku siku. “Manah kaki enggau jari iya dikangkam. Enti enda pia, tusah lagi. Kitai nadai chara bukai ngasuh iya jenuh,” ku Kantan. Mua iya mirah. Tentu iya berasai ngesalka diri ke deka ngaga menyadi diri baka nya. “Ku aku baka nya mih. Kitai nganti iya lelak. Enti kitai tama kin maya iya agi isin, bebadi kitai,” ku Busut. Sida nyau irauka papan ti dilantak ngena paku lima inchi nya terumpang jamah Ilan. Sida irauka enti sida nangkap iya maya iya agi isin, pengawa sida deka jauh mar agi. Ka pan enda sida nganti munyi iya jenuh. Sida bela ngarapka polis ulih mudik enggau naka pengelengkas. Sida berundingka jalai mai iya ngena perau. Sida enda deka mai iya nengah jalai darat laban nya mar; bejalai kaki lalu ngerinan orang sakit. Ka pan enda, sida deka merau. Sida teingatka maya nya sungai langkang. Arung sungai mabu. Enti merau sida ngili ai. Sida nyendiaka diri nyempulang iya labanenggai nyadi ga  iya tak diserahka ngagai polis pia aja. Ninga tudah Ilan udah jenuh, sida tiga iku nya baru muka tikung pintu bubung begadai lalu enselit nengah mua pintu mit bubung. Kereban kangkam nya pan diengkah semak Ilan ke gali. Sida lalu nerekam napatka kaki enggau jari sambil jampat ngatupka kangkam nya ba kaki enggau jari Ilan. Ilan enkasak tang semina tubuh iya ngeliat tang jari enggau kaki iya enda ulih meleka ari batang kayu nya. Oleh Jantan Umbat 
See author's posts
